CELEX: 52020PC0489
Language: sl
Date: 2020-09-07
Title: Predlog IZVEDBENI SKLEP SVETA o dovoljenju Združenemu kraljestvu, da privoli, da ga samostojno zavezujejo nekateri mednarodni sporazumi, ki se uporabljajo v prehodnem obdobju, na področju skupne ribiške politike Unije

EVROPSKA KOMISIJA
            Bruselj, 7.9.2020
            COM(2020) 489 final
            2020/0246(NLE)
            Predlog
            IZVEDBENI SKLEP SVETA
            o dovoljenju Združenemu kraljestvu, da privoli, da ga samostojno zavezujejo nekateri mednarodni sporazumi, ki se uporabljajo v prehodnem obdobju, na področju skupne ribiške politike Unije  
            
               
         
         
            
               OBRAZLOŽITVENI MEMORANDUM
            
            
               Ta predlog zadeva izvedbeni sklep Sveta o dovoljenju Združenemu kraljestvu, da privoli, da ga samostojno zavezujejo nekateri mednarodni sporazumi, ki začnejo veljati v prehodnem obdobju na področju skupne ribiške politike Unije.
            
            
               1.Ozadje predloga
            
            
               Unija in Združeno kraljestvo sta s pogajanji dosegla sporazum o izstopu na podlagi člena 50 Pogodbe o Evropski uniji. Sporazum o izstopu
                  1
                (v nadaljevanju: Sporazum) je bil sklenjen 17. oktobra 2019 skupaj s politično izjavo, s katero je bil določen okvir za prihodnje partnerstvo med EU in Združenim kraljestvom, veljati pa je začel 1. februarja 2020. 
            
            
               Člen 127(1) Sporazuma določa prehodno obdobje, v katerem se pravo Unije še naprej uporablja za Združeno kraljestvo in v njem (v nadaljnjem besedilu: prehodno obdobje). Prehodno obdobje se konča 31. decembra 2020.
            
            
               Člen 129(1) Sporazuma določa, da Združeno kraljestvo v prehodnem obdobju zavezujejo obveznosti, ki izhajajo iz mednarodnih sporazumov, sklenjenih s strani Unije, držav članic v njenem imenu ali Unije in njenih držav članic, ki nastopajo skupaj. 
            
            
               Unija je svoje mednarodne partnerje obvestila o posebnih ureditvah, predvidenih v Sporazumu, v skladu s katerimi se Združeno kraljestvo v prehodnem obdobju za namene mednarodnih sporazumov, ki jih sklene Unija, obravnava kot država članica. 
            
            
               Člen 129(3) Sporazuma določa, da se Združeno kraljestvo v skladu z načelom lojalnega sodelovanja v prehodnem obdobju vzdrži ukrepov ali pobud, ki bi lahko posegale v interese Unije, zlasti v okviru kakršne koli mednarodne organizacije, agencije, konference ali foruma, v katerem Združeno kraljestvo sodeluje v svojem imenu. 
            
            
               V skladu s členom 129(4) Sporazuma lahko Združeno kraljestvo v prehodnem obdobju pogaja, podpiše in ratificira mednarodne sporazume, ki jih na področju izključne pristojnosti Unije sklepa samostojno, pod pogojem, da ti sporazumi ne začnejo veljati ali se ne uporabljajo v prehodnem obdobju, razen če to dovoli Unija. 
            
            
               Sklep Sveta (EU) 2020/135
                  2
                določa pogoje in postopek za dajanje takšnih dovoljenj. 
            
            
               V skladu s členom 3(1) Sklepa Sveta (EU) 2020/135 lahko Svet dovoli Združenemu kraljestvu, da privoli, da ga samostojno zavezuje mednarodni sporazum, ki naj bi začel veljati ali naj bi se uporabljal v prehodnem obdobju, na področju izključne pristojnosti Unije. 
            
            
               V skladu s členom 3(1) Sklepa Sveta (EU) 2020/135 se tako dovoljenje lahko da le, če: 
            
            
               (a)je Združeno kraljestvo pokazalo poseben interes za zadevni mednarodni sporazum, ki začne veljati ali se uporablja že v prehodnem obdobju; 
            
            
               (b)je zadevni mednarodni sporazum združljiv s pravom Unije, ki se uporablja za Združeno kraljestvo in v njem v skladu s členom 127 Sporazuma, in z obveznostmi iz člena 129(1) Sporazuma ter 
            
            
               (c)začetek veljavnosti ali uporaba zadevnega mednarodnega sporazuma v prehodnem obdobju ne bi ogrozila doseganja cilja zunanjega delovanja Unije na zadevnem področju in tudi drugače ne bi posegala v interese Unije. 
            
            
               V skladu s členom 3(2) Sklepa Sveta (EU) 2020/135 je lahko dovoljenje, dano na podlagi odstavka 1, pogojeno z vključitvijo morebitne določbe v zadevni sporazum, njenim črtanjem iz njega ali začasnim preklicem njene uporabe, če je to potrebno za zagotovitev skladnosti s pogoji iz odstavka 1. 
            
            
               Združeno kraljestvo je z dopisom z dne 3. aprila 2020 Evropsko komisijo obvestilo o nameri, da privoli, da ga samostojno zavezuje pet mednarodnih sporazumov, s katerimi se ustanavlja pet regionalnih organizacij za upravljanje ribištva in ki naj bi se uporabljali v prehodnem obdobju, na področju izključne zunanje pristojnosti Unije glede ribištva. 
            
            
               Zadevne regionalne organizacije za upravljanje ribištva so Komisija za ribištvo severovzhodnega Atlantika (NEAFC), Organizacija za ribištvo severozahodnega Atlantika (NAFO), Mednarodna komisija za ohranitev tunov v Atlantiku (ICCAT), Komisija za tune v Indijskem oceanu (IOTC) in Organizacija za ohranjanje severnoatlantskega lososa (NASCO).
            
            
               Združeno kraljestvo svoj interes za pristop k tem regionalnim organizacijam za upravljanje ribištva v prehodnem obdobju utemeljuje glede na člena 63 in 64 Konvencije Združenih narodov o pomorskem mednarodnem pravu
                  3
                (v nadaljnjem besedilu: UNCLOS) ter člena 7 in 8 Sporazuma Združenih narodov o staležih rib
                  4
                (v nadaljnjem besedilu: UNFSA), zlasti glede obveznosti Unije in Združenega kraljestva za sodelovanje pri ohranjanju in upravljanju skupnih staležev preko ustreznih regionalnih organizacij. 
            
         
         
            
               V skladu s členom 63(2) UNCLOS in členom 8 UNFSA morajo, kadar se isti stalež ali staleži sorodnih vrst znajdejo tako v izključni ekonomski coni kot na območju zunaj cone in ob njej, obalna država in države, ki lovijo takšne staleže na območju ob izključni ekonomski coni, sodelovati, da se dogovorijo o ukrepih, ki so potrebni za ohranitev navedenih staležev na območju ob izključni ekonomski coni. Tako sodelovanje se lahko vzpostavi v okviru regionalnih organizacij za upravljanje ribištva.
            
            
               Združeno kraljestvo meni, da niti ono samo niti Unija ne bosta mogla v celoti izpolniti teh obveznosti, če v prehodnem obdobju ne bo moglo neodvisno sodelovati z EU in drugimi ustreznimi državami v zadevah, ki bodo vplivale na Združeno kraljestvo kot neodvisno obalno državo in ribiško državo po koncu prehodnega obdobja. Zato želi v prehodnem obdobju sodelovati v razpravah o odločitvah v zvezi z upravljanjem ribištva, ki bi začele učinkovati po koncu prehodnega obdobja.
            
            
               O prošnji Združenega kraljestva je razpravljala Delovna skupina Sveta o Združenem kraljestvu. Prošnja je bila predložena 8. aprila 2020 skupaj z začetno presojo, ki so jo pripravile službe Komisije ob upoštevanju pogojev, ki jih je treba izpolniti, in nejasnosti glede podaljšanja prehodnega obdobja. Zadeva je bila 28. avgusta 2020 še enkrat predložena Delovni skupini Sveta o Združenem kraljestvu. 
            
            
               V obdobju od septembra do decembra je načrtovanih več sestankov pod okriljem zadevnih regionalnih organizacij za upravljanje ribištva, na katerih bodo potekale razprave o ohranjanju in upravljanju ribištva, ki bi začele učinkovati po koncu prehodnega obdobja.
            
            
               1.1.Komisija za ribištvo severovzhodnega Atlantika
            
            
               Konvencija o prihodnjem večstranskem sodelovanju ribištev severovzhodnega Atlantika
                  5
                (v nadaljevanju: Konvencija NEAFC) se zdaj uporablja za Združeno kraljestvo, ker je Unija pogodbenica navedene konvencije, člen 20(4) Konvencije NEAFC pa izključuje možnost pristopa držav članic Unije. 
            
            
               Komisija NEAFC je organizacija, ki je pristojna za priporočanje ukrepov upravljanja pogodbenicam v zvezi z ribolovom zunaj območij pod ribolovno jurisdikcijo pogodbenic in, če tako zahtevajo zadevne pogodbenice, na območjih pod ribolovno jurisdikcijo pogodbenic. Cilj NEAFC je zagotoviti dolgoročno ohranitev in optimalno uporabo ribolovnih virov na območju Konvencije ter trajnostne gospodarske, okoljske in družbene koristi. NEAFC sprejema ukrepe upravljanja za različne ribje staleže in nadzorne ukrepe za zagotovitev ustreznega izvajanja. 
            
            
               V skladu s členi 56, 63 in 116 UNCLOS ima Združeno kraljestvo zakonite ribolovne interese na območju Konvencije NEAFC (odprto morje) in kot obalna država, kolikor vode v izključni ekonomski coni Združenega kraljestva spadajo na območje Konvencije NEAFC. 
            
            
               Za preprečevanje netrajnostnega ribolova je v interesu Unije, da Združeno kraljestvo sodeluje pri upravljanju staležev skupnega interesa ob polnem spoštovanju določb UNCLOS in UNFSA. 
            
            
               Združeno kraljestvo je pokazalo interes za sodelovanje v razpravah o odločitvah glede ohranjanja in upravljanja ribištva v prehodnem obdobju, ki bi začele učinkovati po koncu prehodnega obdobja. Tako bi se lahko učinkovito pripravilo na uporabo in izvajanje teh ukrepov. Združeno kraljestvo je potrdilo, da začetek veljavnosti ali uporaba Konvencije NEAFC v prehodnem obdobju ne bo ogrozila doseganja cilja zunanjega delovanja Unije na področju skupne ribiške politike in tudi drugače ne bo posegala v interese Unije. 
            
            
               Brez poseganja v interese Unije in pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale po koncu prehodnega obdobja, je primerno dovoliti Združenemu kraljestvu, da samostojno privoli, da ga zavezuje Konvencija NEAFC. 
            
            
               1.2.Organizacija za ribištvo severozahodnega Atlantika
            
            
               Konvencija Organizacije za ribištvo severozahodnega Atlantika (NAFO)
                  6
                se uporablja za Združeno kraljestvo, ker je Unija pogodbenica navedene konvencije. 
            
            
               NAFO je medvladni organ za znanost o ribištvu in njegovo upravljanje. Konvencija NAFO se uporablja za večino ribolovnih virov v severozahodnem Atlantiku razen za lososa, tune/jadrovnice, kite in sedentarne vrste (npr. školjke).  
            
            
               Združeno kraljestvo ima na podlagi člena 116 UNCLOS dejavne interese za ribolov na območju Konvencije NAFO. Njegove ladje trenutno lovijo staleže trske na območju NAFO v „upravnem območju“ (območje, ki ga zajema Konvencija NAFO, zunaj jurisdikcije katere koli pogodbenice).
            
            
               Za preprečevanje netrajnostnega ribolova je v interesu Unije, da Združeno kraljestvo pri upravljanju staležev skupnega interesa sodeluje ob polnem spoštovanju določb UNCLOS in UNFSA. 
            
            
               Združeno kraljestvo je pokazalo interes za sodelovanje v razpravah o odločitvah glede ohranjanja in upravljanja ribištva v prehodnem obdobju, ki bi začele učinkovati po koncu prehodnega obdobja. Tako bi se lahko učinkovito pripravilo na uporabo in izvajanje teh ukrepov. Združeno kraljestvo je potrdilo, da začetek veljavnosti ali uporaba Konvencije NAFO v prehodnem obdobju ne bo ogrozila doseganja cilja zunanjega delovanja Unije na področju skupne ribiške politike in tudi drugače ne bo posegala v interese Unije. 
            
            
               Brez poseganja v interese Unije in pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale po koncu prehodnega obdobja, je primerno dovoliti Združenemu kraljestvu, da samostojno privoli, da ga zavezuje Konvencija NAFO. 
            
            
               1.3.Mednarodna komisija za ohranitev tunov v Atlantiku
            
            
               Mednarodna konvencija za ohranitev tunov v Atlantiku (v nadaljnjem besedilu: ICCAT) se za Združeno kraljestvo in v njem uporablja zaradi njegovega članstva v EU. Poleg tega je Združeno kraljestvo tudi ločeno pristopilo h Konvenciji v imenu nekaterih svojih čezmorskih ozemelj.
            
         
         
            
               Glavni cilj ICCAT je spodbujati ohranjanje in optimalno izkoriščanje tuna in njemu podobnih vrst, ki jih zajema Konvencija ICCAT. ICCAT je pristojna za sprejemanje zavezujočih ukrepov ohranjanja in upravljanja za podporo ohranjanju in optimalnemu izkoriščanju teh staležev. 
            
            
               Združeno kraljestvo ima dejaven interes za ribolov na območju Konvencije ICCAT. Njegove ladje trenutno lovijo staleže ICCAT na območju, ki ga zajema Konvencija ICCAT, zunaj jurisdikcije katere koli pogodbenice.
            
            
               Združeno kraljestvo je pokazalo interes za sodelovanje v razpravah o odločitvah glede ohranjanja in upravljanja ribištva v prehodnem obdobju, ki bi začele učinkovati po koncu prehodnega obdobja. Tako bi se lahko učinkovito pripravilo na uporabo in izvajanje teh ukrepov. Združeno kraljestvo je potrdilo, da začetek veljavnosti ali uporaba Konvencije ICCAT v prehodnem obdobju ne bo ogrozila doseganja cilja zunanjega delovanja Unije na področju skupne ribiške politike in tudi drugače ne bo posegala v interese Unije. 
            
            
               Brez poseganja v interese Unije in pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale od konca prehodnega obdobja naprej, je primerno dovoliti Združenemu kraljestvu, da samostojno privoli, da ga zavezuje Konvencija NAFO.
            
            
               1.4.Komisija za tuna v Indijskem oceanu
            
            
               Sporazum o ustanovitvi Komisije za tuna v Indijskem oceanu (v nadaljnjem besedilu: IOTC) se za Združeno kraljestvo in v njem uporablja, ker je Združeno kraljestvo država članica EU in ker je Unija pogodbenica Sporazuma IOTC. Združeno kraljestvo je ta sporazum tudi ločeno sprejelo v imenu Britanskega ozemlja v Indijskem oceanu.
            
            
               Komisija za tuna v Indijskem oceanu (IOTC) je odgovorna za ohranjanje in optimalno izkoriščanje staležev, zajetih v Sporazumu IOTC, ter spodbujanje trajnostnega razvoja ribolova na podlagi takih staležev. 
            
            
               Združeno kraljestvo ima dejaven interes za ribolov na območju pristojnosti IOTC. Njegove ladje trenutno lovijo staleže na območju, ki ga zajema Sporazum IOTC, zunaj jurisdikcije katere koli države članice IOTC.
            
            
               Združeno kraljestvo je pokazalo interes za sodelovanje v razpravah o odločitvah glede ohranjanja in upravljanja ribištva v prehodnem obdobju, ki bi začele učinkovati po koncu prehodnega obdobja. Tako bi se lahko učinkovito pripravilo na uporabo in izvajanje teh ukrepov. Združeno kraljestvo je potrdilo, da začetek veljavnosti ali uporaba Sporazuma IOTC v prehodnem obdobju ne bo ogrozila doseganja cilja zunanjega delovanja Unije na področju skupne ribiške politike in tudi drugače ne bo posegala v interese Unije. 
            
            
               Brez poseganja v interese Unije in pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale po koncu prehodnega obdobja, je primerno dovoliti Združenemu kraljestvu, da samostojno privoli, da ga zavezuje Sporazum IOTC.
            
            
               1.5.Organizacija za ohranjanje severnoatlantskega lososa
            
            
               Organizacija za ohranjanje severnoatlantskega lososa (v nadaljnjem besedilu: NASCO) je odgovorna za urejanje ribolovne dejavnosti v zvezi s prostoživečim lososom v Severnem Atlantiku. 
            
            
               V interesu Unije je, da Združeno kraljestvo sodeluje pri upravljanju staležev lososa ob polnem spoštovanju določb UNCLOS in UNFSA. Države, iz katerih rek izvirajo anadromni staleži, imajo v skladu s členom 66 UNCLOS primarni interes za te staleže in so odgovorne zanje. Država izvora anadromnih staležev mora zagotoviti njihovo ohranitev tako, da določi primerne ukrepe za urejanje ribolova v vseh vodah znotraj zunanjih meja njene izključne ekonomske cone. Kadar se anadromni staleži selijo v vode ali skozi vode znotraj zunanjih meja izključne ekonomske cone države, ki ni država izvora, mora ta država sodelovati z državo izvora glede ohranjanja in upravljanja takih staležev.
            
            
               Združeno kraljestvo ima kot država izvora in kot država, ki izvaja ribolovno jurisdikcijo, zakonite interese na območju Konvencije NASCO, kolikor vode v izključni ekonomski coni Združenega kraljestva in sosednja območja odprtega morja spadajo na območje Konvencije NASCO. 
            
            
               Združeno kraljestvo je pokazalo interes za sodelovanje v razpravah o odločitvah glede ohranjanja in upravljanja ribištva v prehodnem obdobju, ki bi začele učinkovati po koncu prehodnega obdobja. Tako bi se lahko učinkovito pripravilo na uporabo in izvajanje teh ukrepov. Združeno kraljestvo je potrdilo, da začetek veljavnosti ali uporaba Konvencije NASCO v prehodnem obdobju ne bo ogrozila doseganja cilja zunanjega delovanja Unije na področju skupne ribiške politike in tudi drugače ne bo posegala v interese Unije. 
            
            
               Brez poseganja v interese Unije in pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale po koncu prehodnega obdobja, je primerno dovoliti Združenemu kraljestvu, da samostojno privoli, da ga zavezuje Konvencija NASCO.
            
            
               2.Stališče, ki se zastopa glede dovoljenja
            
            
               Združeno kraljestvo je z dopisom z dne 3. aprila 2020 izkazalo poseben interes za zadevne mednarodne sporazume, ki se uporabljajo že v prehodnem obdobju. Zato je izpolnjen pogoj iz člena 3(1)(a) Sklepa Sveta (EU) 2020/135. 
            
            
               Ključni cilj skupne ribiške politike, kakor je določen v Uredbi (EU) št. 1380/2013 Evropskega parlamenta in Sveta
                  7
               , je zagotoviti, da so ribolovne dejavnosti okoljsko, gospodarsko in družbeno trajnostne in upravljane na način, ki je skladen s cilji doseganja gospodarskih in socialnih koristi in koristi zaposlovanja ter s ciljema obnavljanja in ohranjanja staležev rib nad ravnmi, ki omogočajo največji trajnostni donos, ter da prispevajo k zanesljivi preskrbi s hrano. 
            
            
               Zadevnih pet mednarodnih sporazumov je združljivih s pravom Unije, zlasti s cilji skupne ribiške politike, ki se za Združeno kraljestvo in v njem uporablja v skladu s členom 127(1) Sporazuma, in z obveznostmi iz člena 129(1) Sporazuma. Zato so izpolnjeni pogoji iz člena 3(1)(b) Sklepa Sveta (EU) 2020/135. 
            
         
         
            
               Združeno kraljestvo ni zaprosilo za podaljšanje prehodnega obdobja, zato se bo to obdobje končalo 31. decembra 2020 brez možnosti ponovnega podaljšanja. 
            
            
               Ker se bo prehodno obdobje končalo 31. decembra 2020, Združeno kraljestvo ne bo moglo sodelovati pri odločanju Unije o vprašanjih, ki se nanašajo na obdobje po koncu prehodnega obdobja.
            
            
               Zato so izpolnjeni pogoji iz člena 3(1)(c) Sklepa Sveta (EU) 2020/135. Začetek veljavnosti ali uporaba mednarodnih sporazumov samostojno za Združeno kraljestvo v prehodnem obdobju ne ogroža doseganja ciljev zunanjega delovanja Unije na področju skupne ribiške politike in ne obstaja nevarnost, da bi posegala v interese Unije. 
            
            
               Zato se v skladu z določbami člena 129(4) Sporazuma priporoča, da Svet dovoli Združenemu kraljestvu, da v prehodnem obdobju podpiše in ratificira pet mednarodnih konvencij, h katerim pristopa samostojno, na področjih izključne pristojnosti Unije. To bo Združenemu kraljestvu omogočilo, da bo laže v celoti izpolnjevalo obveznosti, ki izhajajo iz UNCLOS, zlasti iz členov 63, 66 in 116. 
            
            
               Da bi zagotovili dobro delovanje skupne ribiške politike Unije v prehodnem obdobju, Združeno kraljestvo ne bi smelo sodelovati v zadevah, ki se uporabljajo ali začnejo učinkovati v prehodnem obdobju. Da ne bi prišlo do poseganja v trenutna pogajanja o ribištvu v prihodnjem sporazumu o partnerstvu med EU in Združenim kraljestvom, zlasti glede ribolovnih možnosti, pri katerih je v Unijini kvoti sedaj zajet tudi delež Združenega kraljestva, bi se moralo Združeno kraljestvo pred začetkom razprave o taki kvoti posvetovati z EU.
            
            
               3.Pravna podlaga
            
            
               3.1.Materialna pravna podlaga
            
            
               3.1.1.Načela
            
            
               Materialna pravna podlaga za izvedbeni sklep Sveta, s katerim Svet dovoljuje Združenemu kraljestvu, da samostojno privoli, da ga zavezuje mednarodni sporazum, ki naj bi začel veljati ali naj bi se uporabljal v prehodnem obdobju, na področju izključne pristojnosti Unije, je člen 3 Sklepa Sveta (EU) 2020/135. 
            
            
               3.1.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno ribiško politiko.
            
            
               Materialna pravna podlaga za predlagani sklep je zato člen 43 PDEU.
            
            
               3.2.Zaključek
            
            
               Pravna podlaga predlaganega sklepa bi moral biti člen 3 Sklepa Sveta (EU) 2020/135.
            
            
               2020/0246 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Združenemu kraljestvu, da privoli, da ga samostojno zavezujejo nekateri mednarodni sporazumi, ki se uporabljajo v prehodnem obdobju, na področju skupne ribiške politike Unije  
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
         
         
            
               ob upoštevanju Sklepa Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
                  8
                ter zlasti člena 3(1) Sklepa, 
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 129(1) Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) določa, da v prehodnem obdobju Združeno kraljestvo zavezujejo obveznosti iz mednarodnih sporazumov, sklenjenih s strani Unije, držav članic v njenem imenu ali Unije in njenih držav članic, ki nastopajo skupaj.
            
            
               (2)Člen 129(3) sporazuma o izstopu določa, da se Združeno kraljestvo v skladu z načelom lojalnega sodelovanja v prehodnem obdobju vzdrži ukrepov ali pobud, ki bi lahko posegale v interese Unije, zlasti v okviru kakršne koli mednarodne organizacije, agencije, konference ali foruma, v katerem Združeno kraljestvo sodeluje v svojem imenu. 
            
            
               (3)V skladu s členom 129(4) sporazuma o izstopu lahko Združeno kraljestvo v prehodnem obdobju pogaja, podpiše in ratificira mednarodne sporazume, ki jih na področju izključne pristojnosti Unije sklepa samostojno, pod pogojem, da ti sporazumi ne začnejo veljati ali se ne uporabljajo v prehodnem obdobju, razen če to dovoli Unija. 
            
            
               (4)Sklep Sveta (EU) 2020/135 določa pogoje in postopek za dajanje takih dovoljenj. 
            
            
               (5)Na podlagi člena 3(1) Sklepa Sveta (EU) 2020/135 lahko Svet dovoli Združenemu kraljestvu, da samostojno privoli, da ga zavezuje mednarodni sporazum, ki naj bi začel veljati ali naj bi se uporabljal v prehodnem obdobju, na področju izključne pristojnosti Unije. 
            
            
               (6)Združeno kraljestvo je 3. aprila 2020 Evropsko komisijo obvestilo o nameri, da privoli, da ga samostojno zavezuje pet mednarodnih sporazumov, s katerimi se ustanavlja pet regionalnih organizacij za upravljanje ribištva in ki naj bi se uporabljali v prehodnem obdobju, na področju izključne zunanje pristojnosti Unije glede ribištva. Ti sporazumi so: Konvencija o prihodnjem večstranskem sodelovanju ribištev severovzhodnega Atlantika
                  9
               , s katero se ustanavlja Komisija za ribištvo severovzhodnega Atlantika (NEAFC), Konvencija o prihodnjem večstranskem sodelovanju ribištva severozahodnega Atlantika
                  10
               , s katero se ustanavlja Organizacija za ribištvo severozahodnega Atlantika (NAFO), Mednarodna konvencija za ohranitev tunov v Atlantiku
                  11
               , s katero se ustanavlja Mednarodna komisija za ohranitev tunov v Atlantiku (ICCAT), Sporazum o ustanovitvi Komisije za tuna v Indijskem oceanu
                  12
                (IOTC) in Konvencija o ohranitvi lososa v Severnem Atlantiku
                  13
               , s katero se ustanavlja Organizacija za ohranjanje severnoatlantskega lososa (NASCO).
            
            
               (7)Združeno kraljestvo svoj interes za pristop k tem sporazumom v prehodnem obdobju utemeljuje glede na člena 63 in 64 Konvencije Združenih narodov o pomorskem mednarodnem pravu
                  14
                (v nadaljnjem besedilu: UNCLOS) ter člena 7 in 8 Sporazuma Združenih narodov o staležih rib
                  15
                (v nadaljnjem besedilu: UNFSA), zlasti obveznosti Unije in Združenega kraljestva za sodelovanje pri ohranjanju in upravljanju skupnih staležev preko ustreznih regionalnih organizacij. Združeno kraljestvo meni, da niti ono samo niti Unija ne bosta mogla v celoti izpolniti teh obveznosti, če v prehodnem obdobju ne bo moglo neodvisno sodelovati z Unijo in drugimi ustreznimi državami v zadevah, ki bodo vplivale na Združeno kraljestvo kot neodvisno obalno državo in ribiško državo po koncu prehodnega obdobja. Zato želi v prehodnem obdobju sodelovati v razpravah o odločitvah v zvezi z upravljanjem ribištva, ki bi začele učinkovati po koncu prehodnega obdobja.
            
            
               (8)Združeno kraljestvo je z dopisom z dne 3. aprila 2020 izkazalo poseben interes za zadevne mednarodne sporazume, ki se uporabljajo že v prehodnem obdobju. Zato je izpolnjen pogoj iz člena 3(1)(a) Sklepa (EU) 2020/135. 
            
            
               (9)Zadevnih pet mednarodnih sporazumov je združljivih s pravom Unije, ki se uporablja za Združeno kraljestvo in v njem v skladu s členom 127(1) sporazuma o izstopu, in obveznostmi iz člena 129(1) sporazuma o izstopu. Zato so izpolnjeni pogoji iz člena 3(1)(b) Sklepa (EU) 2020/135. 
            
            
               (10)Združeno kraljestvo je tudi potrdilo, da njegov pristop k navedenim mednarodnim sporazumom ne bo posegal v interese Unije. Poleg tega namerava Združeno kraljestvo sodelovati samo na sestankih o zadevah z učinkom po koncu prehodnega obdobja. Zato se šteje, da so izpolnjeni pogoji iz člena 3(1)(c) Sklepa (EU) 2020/135. Zlasti samostojno članstvo Združenega kraljestva v prehodnem obdobju ne ogroža doseganja ciljev zunanjega delovanja Unije na področju skupne ribiške politike in ne obstaja nevarnost, da bi posegalo v interese Unije.
            
            
               (11)Na podlagi člena 3(2) Sklepa (EU) 2020/135 je tako dovoljenje lahko pogojeno. Dovoljenje bi bilo treba dati pod pogojem, da bo Združeno kraljestvo sodelovalo samo na sestankih o vprašanjih v zvezi z zadevami, ki se bodo uporabljale in bodo začele veljati po koncu prehodnega obdobja. 
            
            
               (12)Združeno kraljestvo zavezujejo obveznosti iz UNCLOS in UNFSA, zato mora upravljati in ohranjati žive morske vire na trajnosten način. Ti cilji so v skladu s ciljem Unije glede zagotavljanja trajnostnosti in nadaljevanja odgovornega ribolova, da bi se zagotovilo dolgoročno ohranjanje in trajnostno izkoriščanje morskih bioloških virov.
            
            
               (13)Zato lahko Združeno kraljestvo v skladu s členom 129(4) sporazuma o izstopu v prehodnem obdobju samostojno podpiše in ratificira zadevnih pet mednarodnih sporazumov, ki so podlaga za pet regionalnih organizacij za upravljanje ribištva, h katerim želi pristopiti. Tako bo Združeno kraljestvo laže v celoti izpolnjevalo obveznosti, ki izhajajo iz UNCLOS, zlasti členov 63 in 64, ko se bo prehodno obdobje končalo in se pravo Unije zanj ne bo več uporabljalo. 
            
            
               (14)Združenemu kraljestvu bi bilo treba dovoliti, da samostojno privoli, da ga zavezujejo mednarodni sporazumi, ki naj bi se uporabljali v prehodnem obdobju.
            
            
               (15)Da bi zagotovili dobro delovanje skupne ribiške politike Unije v prehodnem obdobju, Združeno kraljestvo ne bi smelo sodelovati v zadevah, ki se uporabljajo ali začnejo učinkovati v prehodnem obdobju. Da ne bi prišlo do poseganja v trenutna pogajanja o ribištvu v prihodnjem sporazumu o partnerstvu med EU in Združenim kraljestvom, zlasti glede ribolovnih možnosti, pri katerih je v Unijini kvoti sedaj zajet tudi delež Združenega kraljestva, bi se moralo Združeno kraljestvo pred začetkom razprave o taki kvoti posvetovati z EU –
            
            
               SPREJEL NASLEDNJI SKLEP: 
            
            
               Člen 1 
            
         
         
            
               1.
                     Združenemu kraljestvu se dovoli, da privoli, da ga samostojno zavezujejo naslednji mednarodni sporazumi, ki naj bi se uporabljali v prehodnem obdobju: 
            
            
               (a)Konvencija o prihodnjem večstranskem sodelovanju ribištev severovzhodnega Atlantika, s katero se ustanavlja Komisija za ribištvo severovzhodnega Atlantika (NEAFC);
            
            
               (b)Konvencija o prihodnjem večstranskem sodelovanju ribištva severozahodnega Atlantika, s katero se ustanavlja Organizacija za ribištvo severozahodnega Atlantika (NAFO);
            
            
               (c)Mednarodna konvencija za ohranitev tunov v Atlantiku, s katero se ustanavlja Mednarodna komisija za ohranitev tunov v Atlantiku (ICCAT); 
            
            
               (d)Sporazum o ustanovitvi Komisije za tuna v Indijskem oceanu (IOTC);  
            
            
               (e)Konvencija o ohranitvi lososa v Severnem Atlantiku, s katero se ustanavlja Organizacija za ohranjanje severnoatlantskega lososa (NASCO).
            
            
               2.
                     Dovoljenje iz odstavka 1 je omejeno na sodelovanje pri zadevah, ki se bodo uporabljale ali bodo začele učinkovati po koncu prehodnega obdobja.
            
            
               3.
                     Če gre za ribolovno kvoto, ki je skupna z Unijo, se dovoljenje iz odstavkov 1 in 2 da pod pogojem, da se Združeno kraljestvo predhodno posvetuje s Komisijo.
            
            
               Člen 2
            
            
               Ta sklep je naslovljen na Združeno kraljestvo Velika Britanija in Severna Irska.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 384I, 12.11.2019, str. 1).
               
               
                  
                     (2)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (3)
                  
                        Konvencija Združenih narodov o pomorskem pravu (UL L 179, 23.6.1998, str. 3).
               
               
                  
                     (4)
                  
                        Sporazum o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib – izjava o pristojnosti Evropske skupnosti – razlagalne izjave (UL L 189, 3.7.1998, str. 17).
               
               
                  
                     (5)
                  
                        UL L 227, 12.8.1981, str. 22.
               
               
                  
                     (6)
                  
                  
                        Konvencija o prihodnjem večstranskem sodelovanju ribištva severozahodnega Atlantika (UL L 378, 30.12.1978, str. 2).
                  
               
               
                  
                     (7)
                  
                        UL L 354, 28.12.2013, str. 22.
               
               
                  
                     (8)
                  
                        UL L 29, 31.1.2020, str. 1.
               
               
                  
                     (9)
                  
                        Sklep Sveta 81/608/EGS z dne 13. julija 1981 o sklenitvi Konvencije o prihodnjem večstranskem sodelovanju ribištev severovzhodnega Atlantika (UL L 227, 12.8.1981, str. 21).
               
               
                  
                     (10)
                  
                        Uredba Sveta (EGS) št. 3179/78 z dne 28. decembra 1978 o Konvenciji o prihodnjem večstranskem sodelovanju ribištva severozahodnega Atlantika, ki jo je sklenila Evropska gospodarska skupnost (UL L 378, 30.12.1978, str. 1). 
               
               
                  
                     (11)
                  
                        Sklep Sveta 86/238/EGS z dne 9. junija 1986 o pristopu Skupnosti k Mednarodni konvenciji za ohranitev tunov v Atlantiku, kakor je bila spremenjena s Protokolom, priloženim k Sklepni listini Konference pooblaščencev držav pogodbenic konvencije, ki je bila podpisana 10. julija 1984 v Parizu (UL L 162, 18.6.1986, str. 33).
               
               
                  
                     (12)
                  
                        Sklep Sveta 95/399/ES z dne 18. septembra 1995 o pristopu Skupnosti k Sporazumu o ustanovitvi Komisije za tuna v Indijskem oceanu (UL L 236, 5.10.1995, str. 24).
               
               
                  
                     (13)
                  
                        Sklep Sveta 82/886/EGS z dne 13. decembra 1982 o sklenitvi Konvencije o ohranitvi lososa v Severnem Atlantiku (NASCO) (UL L 378, 31.12.1982, str. 24).
               
               
                  
                     (14)
                  
                        Konvencija Združenih narodov o pomorskem mednarodnem pravu (UL L 179, 23.6.1998, str. 3). 
               
               
                  
                     (15)
                  
                        Sporazum o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib – izjava o pristojnosti Evropske skupnosti – razlagalne izjave (UL L 189, 3.7.1998, str. 17).